**Informatīvais ziņojums**

**Par regulējumu darījumiem ar Valsts kultūras pieminekļu sarakstā iekļautajiem pieminekļiem noziedzīgi iegūtu līdzekļu legalizācijas un terorisma finansēšanas novēršanas jomā**

Ar Ministru kabineta 2017.gada 24.maija rīkojumu Nr.246 “Par Pasākumu plānu noziedzīgi iegūtu līdzekļu legalizācijas un terorisma finansēšanas risku ierobežošanai 2017.–2019.gadam” tika apstiprināts ”Pasākumu plāns noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam”, kura rīcības virziens Nr.2.8. paredz pilnveidot regulējumu darījumiem ar Valsts kultūras pieminekļu sarakstā iekļautajiem pieminekļiem. Darbības rezultātā ir paredzēts stiprināt noziedzīgi iegūtu līdzekļu legalizācijas un terorisma finansēšanas novēršanas likuma subjektu uzraudzības mehānismu.

Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 45.panta pirmo prim daļu darījumus ar Valsts kultūras pieminekļu sarakstā iekļautajiem kultūras pieminekļiem noziedzīgi iegūtu līdzekļu legalizācijas un terorisma finansēšanas novēršanas jomā uzrauga un kontrolē Valsts kultūras pieminekļu aizsardzības inspekcija.

Izstrādājot likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” (Nr.952/Lp12), kurš ir stājies spēkā 2017.gada 9.novembrī, saskaņošanas procesā Kultūras ministrija izteica iebildumu, kas paredzēja izslēgt no likuma 45.panta pirmo prim daļu. Iebildumi netika ņemti vērā, jo tādējādi darījumi ar Valsts kultūras pieminekļu sarakstā iekļautajiem kultūras pieminekļiem tiktu atstāti bez uzraudzības noziedzīgi iegūtu līdzekļu legalizācijas un terorisma finansēšanas novēršanas jomā.

Balstoties uz iepriekš minēto Ministru kabineta sēdē 2018.gada 9.janvārī tika pieņemts zināšanai Informatīvais ziņojums “Par regulējumu darījumiem ar Valsts kultūras pieminekļu sarakstā iekļautajiem pieminekļiem noziedzīgi iegūtu līdzekļu legalizācijas un terorisma finansēšanas novēršanas jomā” (TA-2858). Ministru kabineta sēdes 2018.gada 9.janvāra protokolā Nr.2 20. § 2.punktā noteikts, ka Finanšu ministrijai sadarbībā ar Kultūras ministriju līdz 2018.gada 1.oktobrim izstrādāt grozījumus Noziedzīgi iegūtu līdzekļu legalizācijas un terorisma finansēšanas novēršanas likumā attiecībā uz Valsts kultūras pieminekļu aizsardzības inspekcijas statusu un pienākumiem un noteiktā kārtībā iesniegt tos izskatīšanai Ministru kabinetā.

Lai vienotos par iespējamo Noziedzīgi iegūtu līdzekļu legalizācijas un terorisma finansēšanas novēršanas likuma grozījumu (turpmāk – grozījumi) saturu, atbilstoši Ministru kabineta sēdes 2018.gada 9.janvāra protokola Nr.2 20.§.2.punktā noteiktajam, Finanšu ministrijas rīkotajā 2018.gada 17.septembra sanāksmē, piedaloties Nacionālās kultūras mantojuma pārvaldes pārstāvjiem, tika panākta vienošanās, par to, ka pēc būtības grozījumi būs nepieciešami un tiks izdarīti līdz ar Eiropas Parlamenta un Padomes Direktīvas (ES) 2018/843 (2018. gada 30. maijs), ar ko groza Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Direktīvas 2009/138/EK un 2013/36/ES (Dokuments attiecas uz EEZ) transponēšanu, kā arī par iespējamo laika grafiku šo grozījumu virzībai līdz ar iepriekš minētās direktīvas ieviešanu t.i. 2019.gada 1.jūnijs.

Šobrīd ir sagatavoti un Saeimā  2018.gada 13.septembrī 1.lasījumā atbalstīti divi likumprojekti par Latvijas pievienošanos konvencijām:

1. Likumprojekts „Par 1970.gada 14.novembra UNESCO Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu” izstrādāts, pamatojoties uz Eiropas Savienības Padomes ģenerālsekretariāta 2011.gada 30.novembrī veiktajiem secinājumiem par noziedzības pret kultūras priekšmetiem novēršanu un apkarošanu, kuros Eiropas Savienības Padome ir atzinusi nepieciešamību veikt pasākumus, lai efektīvāk novērstu un apkarotu noziedzību attiecībā pret kultūras priekšmetiem. Eiropas Savienības Padome ir ieteikusi Eiropas Komisijai atbalstīt dalībvalstis kultūras priekšmetu efektīvā aizsardzībā, nolūkā novērst un apkarot nelikumīgu kultūras priekšmetu tirdzniecību, vienlaikus, vajadzības gadījumā, sekmēt papildu pasākumus. Eiropas Savienības Padome ieteikusi dalībvalstīm apsvērt iespēju ratificēt UNESCO (Apvienoto Nāciju Izglītības, zinātnes un kultūras organizācija ir specializēta ANO aģentūra) 1970.gada Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu (parakstīta Parīzē 1970.gada 14.novembrī).

Latvijā šobrīd ir spēkā Eiropas Savienības tiesiskais regulējums par mākslas priekšmetu izvešanu un nelikumīgi izvesto mākslas antikvāro priekšmetu atgriešanu – Padomes 2008.gada 18.decembra Regula (EK) Nr.116/2009 par kultūras priekšmetu izvešanu, Eiropas Parlamenta un Padomes 2014.gada 15.maija Direktīva Nr.2014/60/ES par no dalībvalsts teritorijas nelikumīgi izvestu kultūras priekšmetu atgriešanu un ar ko groza regulu (ES) Nr.1024/2012. Tomēr šis starptautiskais regulējums nav attiecināms uz trešajām valstīm, kas nav Eiropas Savienības dalībvalstis.

Turpretī Konvencija ir daudzpusējs starptautisks līgums, kas paredz nelikumīgas kultūras vērtību aprites uzraudzību. Konvencija nodrošina pamata starptautisko tiesisko regulējumu kultūras vērtību aizsardzībai un nelikumīgi izvesto kultūras vērtību atgūšanai. Konvencijā ietvertā tiesiskā regulējuma mērķis ir aizsargāt valstu kultūras īpašumu pret zādzībām un laupīšanu, vienlaikus paredzot šādu kultūras vērtību restitūcijas iespējas.

1. Likumprojekts „Par 1995.gada 24.jūnija  UNIDROIT Konvenciju par zagtajiem vai nelikumīgi izvestajiem kultūras priekšmetiem” izstrādāts, pamatojoties uz Eiropas Savienības Padomes ģenerālsekretariāta 2011.gada 30.novembrī veiktajiem secinājumiem par noziedzības pret kultūras priekšmetiem novēršanu un apkarošanu, kuros Eiropas Savienības Padome ir atzinusi nepieciešamību veikt pasākumus, lai efektīvāk novērstu un apkarotu noziedzību attiecībā pret kultūras priekšmetiem. Eiropas Savienības Padome ir ieteikusi Eiropas Komisijai atbalstīt dalībvalstis kultūras priekšmetu efektīvā aizsardzībā, nolūkā novērst un apkarot nelikumīgu kultūras priekšmetu tirdzniecību, vienlaikus, vajadzības gadījumā, sekmēt papildu pasākumus. Eiropas Savienības Padome ieteikusi dalībvalstīm apsvērt iespēju ratificēt UNIDROIT 1995.gada Konvenciju par zagtajiem vai nelikumīgi izvestajiem kultūras priekšmetiem (pieņemta Romā 1995.gada 24.jūnijā).

Konvencija par būtiskāko uzskata kultūras vērtības saglabāšanas garantiju tās izcelsmes valstī.

Konvencijas 7.pants paredz ierobežojumu, ka par nelikumīgi izvestiem nav uzskatāmi kultūras priekšmeti:

1. kuru izvešana vairs nav nelikumīga laikā, kad tiek pieprasīta tā atdošana;
2. priekšmets ir izvests laikā, kad ir dzīva persona, kas to radījusi, vai piecdesmit gadu laikā pēc šīs personas nāves.

Konvencija sniedz aizsardzību ne tikai Latvijas kultūras vērtībām, bet uzliek par pienākumu atzīt un respektēt arī citu valstu kultūras vērtības. Attiecībā uz citām Konvencijas dalībvalstīm, Latvijai saskaņā ar Konvencijas 8.pantu ir pienākums atzīt citas Līgumslēdzējas valsts prasības, kas celtas par zagtu kultūras priekšmetu restitūciju un nelikumīgi izvestu kultūras priekšmetu atgriešanu. Konvencijas uzliktais pienākums ir daļēji noregulēts likuma „Par kultūras pieminekļu aizsardzību” 18.2 pantā, kas paredz, ka prasību tiesā par nelikumīgi izvestā mākslas vai antikvārā priekšmeta atdošanu valstij, no kuras tas izvests, var celt, ja mākslas vai antikvārā priekšmeta izvešana no attiecīgās valsts ir nelikumīga arī prasības celšanas laikā.

1. Šobrīd Tieslietu  ministrijā noris darbs pie Latvijas Republikas nacionālā regulējuma atbilstības izvērtējuma Eiropas Padomes Konvencijai par noziedzīgiem nodarījumiem, kas saistīti ar kultūras vērtībām. Darba grupā ir pārstāvji no Kultūras ministrijas un Nacionālās kultūras mantojuma pārvaldes.

Visi trīs starptautiskie dokumenti nosaka papildus veicamās darbības, stingrāku uzraudzību kultūras priekšmetu apritei un Latvijas kā konvenciju dalībvalsts saistības citu dalībvalstu priekšā, par konvencijā nostiprināto principu īstenošanu praksē.

Finanšu sektora attīstības padomē 2018.gada 11.septembrī tika atbalstīts un Ministru kabineta 2018.gada 25.septembra sēdē pieņemts pasākumu plāns “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim”. Pasākumu plāns “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim” izstrādāts, lai turpinātu ieviest Finanšu sektora attīstības plāna 2017.-2019.gadam horizontālo prioritāti – noziedzīgi iegūtu līdzekļu legalizācijas un terorisma finansēšanas novēršana un valsts reputācijas paaugstināšana. Plāna mērķis ir stiprināt spējas cīnīties ar noziedzīgi iegūtu līdzekļu legalizāciju, terorisma finansēšanu un proliferāciju un samazināt vispārējos noziedzīgi iegūtu līdzekļu legalizācijas un terorisma finansēšanas riskus, nodrošinot atbilstību starptautiskajām saistībām un standartiem noziedzīgi iegūtu līdzekļu legalizācijas un terorisma finansēšanas novēršanas jomā un veicinot sabiedrisko drošību, ekonomiskas vides konkurētspēju un uzticamību Latvijas jurisdikcijai. Pasākumu plānā “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim” ir noteikts 4.9. rīcības virziens pilnveidot normatīvo regulējumu darījumu ar kultūras pieminekļiem uzraudzības jomā. Darbības rezultāts ir noteikts uzraudzības stiprināšana un kā rezultatīvais rādītājs ir norādīts – sagatavot priekšlikumus grozījumiem Noziedzīgi iegūtu līdzekļu legalizācijas un terorisma finansēšanas novēršanas likumā ar termiņu līdz 2019.gada 1.jūnijam. Pasākumu plāns “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim” paredz arī trīs papildus plānotās amata vietas Nacionālās kultūras mantojuma pārvaldei, lai realizētu plānā uzdotos pienākumus:

- paplašināt un sakārtot jau šobrīd ar Noziedzīgi iegūtu līdzekļu legalizācijas un terorisma finansēšanas novēršanas likumu noteiktos pienākumus darījumos ar kultūras pieminekļiem, īpaši nodrošinot preventīvās darbības, kas saistītas ar Noziedzīgi iegūtu līdzekļu legalizācijas un terorisma finansēšanas novēršanas likuma subjektu informēšanu/ izglītošanu, kā arī padziļināt izpēti valsts pirmpirkumu tiesību izskatīšanā īpašumtiesību maiņas gadījumos, nodrošinās patstāvīgu saziņu un sadarbību ar kontrolējošām institūcijām – gan Noziedzīgi iegūtu līdzekļu legalizācijas un terorisma finansēšanas novēršanas likuma kontekstā, gan minēto konvenciju kontekstā.

- nodrošinās iespēju paplašināt Noziedzīgi iegūtu līdzekļu legalizācijas un terorisma finansēšanas novēršanas likuma subjektu uzskaitījumu attiecībā uz kultūras vērtību tirgu un mākslas un antikvāru priekšmetu aprites kontroli. To pienākums būs pakāpeniski izveidot sistēmu mākslas un antikvāro priekšmetu dīleru kontrolei, veikt preventīvas darbības informējot un izglītojot, kā arī ieviešot minēto konvenciju principus dzīvē attiecībā uz kultūras priekšmetu apriti, kas tiešā veidā ietekmē arī noziedzīgi iegūtu līdzekļu legalizācijas un terorisma finansēšanas novēršanas kontekstu.

Ņemot vērā iepriekš minēto atzīt par aktualitāti zaudējušu Ministru kabineta sēdes 2018.gada 9.janvāra protokola Nr.2 20.§ 2.punktu un noteikt uzdevumu Finanšu ministrijai sadarbībā ar Kultūras ministriju līdz 2019.gada 1.jūnijam sagatavot priekšlikumus grozījumiem Noziedzīgi iegūtu līdzekļu legalizācijas un terorisma finansēšanas novēršanas likumā attiecībā uz Nacionālās kultūras mantojuma uzraudzības jomu darījumiem ar kultūras pieminekļiem.

Finanšu ministre Dana Reizniece-Ozola

V. Zūkere 67095490

vineta.zukere@fm.gov.lv